ORDE do 23 de abril de 2007 pola que se establece o procedemento e os requisitos para acadar os acordos sobre a taxa de estabilidade en sectores de actividade.
CONSELLERÍA DE TRABALLO — III. OUTRAS DISPOSICIÓNS — 02/05/2007

Mediante o Decreto 289/1997, do 9 de outubro, esta comunidade autónoma asumiu as funcións e servizos transferidos pola Administración do Estado relativos á xestión realizada polo Instituto Nacional de Emprego no ámbito do traballo, o emprego e a formación e, a través do Decreto 211/2005, do 11 de agosto, polo que se fixa a estrutura orgánica dos departamentos da Xunta de Galicia, e mais o Decreto 536/2005, do 6 de outubro, polo que se establece a súa estrutura orgánica, modificado polo Decreto 20/2007, do 22 de febreiro, a Consellería de Traballo asume o exercicio das competencias e funcións, entre outras materias, no relativo ás políticas activas de emprego.
Correspóndelle agora a esta consellería a xestión das políticas activas de emprego no marco establecido no artigo 40 da Constitución española, na Lei 56/2003, do 16 de decembro, de emprego, nos artigos 29 e 30 do Estatuto de autonomía de Galicia, nos obxectivos de crecemento e emprego da Unión Europea, e no acordo sobre obxectivos e medidas de emprego de Galicia e sobre o novo modelo do servizo público de emprego.
Impulsado polo Goberno galego o proceso de diálogo social de Galicia, e como resultado deste, a Xunta de Galicia, a Confederación de Empresarios de Galicia (CEG), a UGT-Galicia e o Sindicato Nacional de CC.OO. de Galicia conveñen en subscribir o 5 de febreiro de 2007 o acordo sobre obxectivos e medidas de emprego de Galicia, que establece os obxectivos que cómpre acadar en materia de emprego neste período na liña de converxencia coa media do Estado e coa de Europa, e as medidas e recursos que se implementarán para a consecución destes obxectivos, iniciándose unha nova etapa no marco das relacións laborais.
Neste acordo establécese entre outros, o obxectivo de incrementar a taxa de estabilidade no emprego incrementándoa entre 10 e 12 puntos. Para iso proponse, ademais doutras medidas, a de poñer en marcha programas de promoción e xestión de plans de estabilidade que establezan taxas sectoriais a acadar e analicen a situación dos distintos sectores de actividade e o establecemento de cláusulas de estabilidade específicas nos convenios colectivos.
Sendo a vontade dos asinantes dos citados acordos sobre obxectivos e medidas de emprego, seguir a traballar no camiño marcado por este proceso de concertación para os efectos de consolidar e desenvolver os obxectivos en prol dun mercado de traballo galego máis competitivo, produtivo, estable, igual e seguro, a Consellería de Traballo, consciente da importancia de que as taxas de estabilidade dos diferentes sectores de actividade se determinen mediante un acordo sectorial consensuado e pactado no ámbito territorial de Galicia, regula para o ano 2007, nunha orde independente da dos incentivos á contratación por conta allea vinculados a plans de estabilidade, o procedemento e os requisitos para acadar os acordos sobre a taxa de estabilidade nos diferentes sectores de actividade.
Así, nesta orde establécese, ademais do procedemento e os requisitos que deberán reunir os acordos sobre a taxa sectorial de estabilidade, os sectores productivos que poderán ser obxecto de acordo sobre a taxa sectorial de actividade, todo iso coa finalidade da súa aplicación á orde da Consellería de Traballo que regule o programa de incentivos aos plans empresariais de estabilidade no emprego.
Saliéntase que, como continuidade do establecido no ano 2006, nesta orde se definen cinco sectores de actividade específicos, caracterizados por teren altos niveis de estacionalidade, que poderán ser obxecto de acordo sobre a taxa sectorial de estabilidade. Nas actividades económicas onde haxa un convenio colectivo sectorial, partindo do principio da autonomía das partes e para potenciar o establecemento de cláusulas de estabilidade nos convenios, poderanse realizar pactos sectoriais de estabilidade co mesmo procedemento que nos cinco sectores mencionados. Nos pactos de estabilidade fixarase a taxa existente no sector e a taxa a acadar no ano 2007. Así mesmo deberase establecer un procedemento de seguimento e análise do sector.
Por todo o exposto, e no desenvolvemento da planificación presentada ante o Comité Autonómico de emprego, na súa reunión do día 8 de marzo de 2007, consultado o Consello Galego de Relacións Laborais, e no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Capítulo I
Artigo 1º.-Obxecto e finalidade.
Esta orde ten por obxecto establecer o procedemento e os requisitos que deberán reunir os acordos sobre a taxa sectorial de estabilidade coa finalidade da súa aplicación á orde da Consellería de Traballo que regule o programa de incentivos aos plans empresariais de estabilidade no emprego.
Artigo 2º.-Contido do acordo.
O acordo sobre a taxa sectorial de estabilidade deberá establecer:
a) A taxa de estabilidade inicial do sector que, no caso de existir, será a recollida nun convenio colectivo sectorial.
b) A taxa de estabilidade mínima que deberán acadar as empresas para poder acceder aos incentivos do programa de plans empresariais de estabilidade no emprego no ano 2007. No caso de existir xa unha taxa de estabilidade no convenio colectivo sectorial, a taxa de estabilidade mínima a acadar deberá ser superior a aquela.
Artigo 3º.-Ámbito de aplicación.
1. Os sectores productivos que poderán ser obxecto de acordo sobre a taxa sectorial de estabilidade son:
a) Agricultura, gandaría, caza e silvicultura. C.N.A.E.: 01, 02.
b) Industria téxtil e da confección. C.N.A.E.: 17,18.
c) Construción. C.N.A.E.: 45.
d) Comercio retallista, agás o comercio de vehículos de motor, motocicletas e ciclomotores; reparación. C.N.A.E.: 52.
e) Hostalaría. C.N.A.E.: 55.
2. Ademais, poderán acadar estes acordos todos aqueles sectores de actividade en que exista un convenio colectivo sectorial, inclúa ou non unha cláusula sobre a taxa de estabilidade no sector.
Artigo 4º.-Partes lexitimadas para a súa sinatura.
Para os efectos destes acordos estarán lexitimados para a súa sinatura, por unha banda, as organizacións sindicais e empresariais máis representativas en Galicia, e doutra as partes que negociaron e asinaron o convenio colectivo sectorial.
O acordo acadarase no seo do Consello Galego de Relacións Laborais.
Artigo 5º.-Prazos.
Os acordos sobre a taxa sectorial de estabilidade obxecto desta orde deberán asinarse no prazo dun mes desde a data de entrada en vigor desta orde.
Artigo 6º.-Publicidade.
O acordo sobre a taxa sectorial de estabilidade acadado publicarase no DOG como resolución do director xeral de Promoción do Emprego, co visto e prace do conselleiro de Traballo.
Artigo 7º.-Ausencia de acordo.
Nos quince días seguintes ao remate do prazo establecido no artigo 5º desta orde, publicarase resolución do director xeral de Promoción do Emprego na cal se establecerá tanto a taxa inicial do sector como a taxa de estabilidade mínima que hai que acadar respecto dos sectores do artigo 3º.1 nos cales non houbese acordo sobre a taxa sectorial de estabilidade.
Artigo 8º.-Análise de aplicación dos acordos.
Cada acordo sobre a taxa sectorial de estabilidade establecerá unha subcomisión para a analise da contratación indefinida e temporal do propio sector no seo de cada comité provincial de Emprego e de seguimento da contratación laboral. Esta subcomisión poderá solicitar aquela información que considere oportuna, co fin de analizar as causas da temporalidade no sector, para o cal, se é o caso, realizará unha mostraxe entre empresas do sector.
Artigo 9º.-Vixencia dos acordos.
Os acordos acadados ao abeiro desta orde terán vixencia no ano 2007.
Disposicións derradeiras
Primeira.-Facúltase o director xeral de Promoción do Emprego para que dite, no ámbito das súas competencias, as resolucións e instruccións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de abril de 2007.
Ricardo Jacinto Varela Sánchez
Conselleiro de Traballo